पृथक तेलंगाना के समर्थन में कांग्रेस विधायक का इस्तीफा  
वारंगल जिले के स्टेशन घानपुर निर्वाचन क्षेत्र से विधायक टी राजैया ने फैक्स के जरिए विधानसभा अध्यक्ष को अपना इस्तीफा भेज दिया।
सत्तारूढ़ कांग्रेस के एक विधायक ने पृथक तेलंगाना राज्य की मांग के समर्थन में शनिवार को इस्तीफा दे दिया। वारंगल जिले के स्टेशन घानपुर निर्वाचन क्षेत्र से विधायक टी राजैया ने फैक्स के जरिए विधानसभा अध्यक्ष को अपना इस्तीफा भेज दिया।  उन्होंने विधानसभा अध्यक्ष पर उनका इस्तीफा स्वीकार करने का दबाव बनाने के लिए विधानसभा परिसर में अनिश्चितकालीन भूख हड़ताल करने की भी धमकी दी है। राजैया के इस्तीफे के बाद तेलंगाना क्षेत्र के अन्य विधायकों पर भी ऐसा करने के लिए दबाव बढ़ गया है क्योंकि पृथक राज्य की मांग को लेकर यहां पहले ही लोगों की हड़ताल जारी है।  इस बीच, अवसंरचना मंत्री के. वैंकट रेड्डी ने भी कहा है कि यदि केंद्र सरकार पृथक तेलंगाना के गठन पर कोई निर्णय नहीं लेगी तो वह दो अक्टूबर से अनिश्चितकालीन अनशन शुरू कर देंगे। तेलंगाना कांग्रेस संचालन समिति ने केंद्र सरकार को पृथक राज्य के गठन पर निर्णय लेने के लिए 30 सितम्बर तक की समय सीमा दी है।  समिति में कांग्रेस विधायक, सांसद व तेलंगाना क्षेत्र के अन्य नेता शामिल हैं। कुछ ने तो अपने इस्तीफे की धमकी दी है। इससे पहले जुलाई में तेलंगाना क्षेत्र के विभिन्न पार्टियों के 100 से ज्यादा विधायकों ने इसी मांग को लेकर अपने इस्तीफे दे दिए थे। वैसे विधानसभा अध्यक्ष ने ये इस्तीफे अस्वीकार कर दिए थे।  तेलंगाना राष्ट्र समिति (टीआरएस) के सभी 11 और तेलुगू देशम पार्टी (तेदेपा) के चार विद्रोही विधायकों ने पिछले महीने ही अपने इस्तीफे सौंपे थे। तेदेपा विधायक भी 28 सितम्बर को अपने इस्तीफे सौंपने को तैयार हैं लेकिन वे चाहते हैं कि उनके कांग्रेसी साथी भी ऐसा करें।